Diari Oficial de la Generalitat Valenciana


Sumari del DOGV 9541, del 24-02-2023 (2023/1695)

RESOLUCIÓ de 17 de febrer de 2023, del president de Turisme Comunitat Valenciana, per la qual s'estableixen les bases reguladores del procés de selecció de candidatures i concessió dels Premis Turisme Comunitat Valenciana 2023.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9541

Data del DOGV
:   24-02-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/1695


Data del document
:   17-02-2023

Organisme emissor
:   Turisme Comunitat Valenciana

Tipus de document
:   Resolució

Anàlisi jurídica

 Descriptors 

:   * Turisme Comunitat Valenciana
    * distinció honorífica

RESOLUCIÓ de 17 de febrer de 2023, del president de Turisme Comunitat Valenciana, per la qual s'estableixen les bases reguladores del procés de selecció de candidatures i concessió dels Premis Turisme Comunitat Valenciana 2023. [2023/1695]  
La Comunitat Valenciana és una de les destinacions turístiques de referència a Europa gràcies a la nostra variada oferta i a l'atractiu del nostre territori, la qual cosa evidencia sens dubte la nostra manifesta vocació turística. Aquesta vocació és el resultat de múltiples factors entre els quals destaquen el dinamisme de les empreses turístiques valencianes, la configuració, entorn de recursos i serveis posats en valor turístic, de productes singulars i genuïns que contribueixen a diferenciar-nos davant d'altres territoris, i la progressiva especialització dels nostres destins en el mercat turístic sobre la base de la seua pròpia singularitat i els atributs socials i ambientals que els fan únics.   
A aquest fet indiscutible s'uneix el compromís assumit per la Generalitat a través de Turisme Comunitat Valenciana, com a membre afiliat a l'Organització Mundial del Turisme, d'incorporar els principis del Codi ètic mundial per al turisme en les corresponents lleis, normes i pràctiques professionals, així com la seua difusió entre els agents i actors turístics valencians amb el propòsit d'impulsar un turisme cada vegada més sostenible i inclusiu.  
Aquest compromís es concreta en el Codi ètic del turisme valencià, codi entre els valors del qual està el de promoure i distingir aquelles conductes i comportaments inspirats en els principis que ho sustenten, alineant les diferents modalitats de premis contemplades en aquesta resolució amb els objectius de desenvolupament sostenible que impulsa Nacions Unides.  
Per tot això, tenint en consideració que el turisme és un instrument de desenvolupament personal i col·lectiu, element dinamitzador del desenvolupament sostenible del patrimoni cultural així com una activitat beneficiosa per a les societats receptores, s'ha incorporat a aquesta resolució de bases reguladores de selecció de candidatures i concessió de premis el reconeixement institucional de la Generalitat a les iniciatives, propostes i actuacions desenvolupades en 2023 pels agents turístics valencians en àmbits tan estratègics com l'impuls a la qualificació dels professionals del sector, la investigació i innovació aplicada al turisme, la promoció de la nostra oferta o el foment del turisme inclusiu, ètic i sostenible, tots aquests elements que aporten un valor afegit al turisme de la Comunitat Valenciana.  
D'acord amb les competències assignades per l'article 31 del Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística, i vista la proposta de resolució formulada pel director de Turisme Comunitat Valenciana, en exercici de les seues competències, resolc:  
  
Article 1. Objecte  
Aquesta resolució té com a objecte establir les bases reguladores del procediment de selecció de candidatures i concessió dels Premis Turisme Comunitat Valenciana 2023 a aquelles persones, entitats o institucions que, de manera notable, col·laboren amb la Generalitat a favor d'un sector estratègic per a l'economia i societat valenciana i en els quals concórreguen algun o alguns dels mèrits assenyalats en l'article següent.  
  
  
Article 2. Modalitats de mèrits  
Els Premis Turisme Comunitat Valenciana 2023 tindran les modalitats següents:  
1. A la trajectòria turística  
S'atorgarà a qui s'haja distingit, al llarg dels anys, per la realització d'activitats que repercutisquen de manera positiva en el turisme de la Comunitat Valenciana, i es reconeixeran així els mèrits de persones o col·lectius que es caracteritzen pel seu esforç i dedicació, tant en el desenvolupament d'iniciatives empresarials o de dinamització de productes i destinacions turístiques de la Comunitat Valenciana com en el desenvolupament de la seua professió o activitat mitjançant una participació activa i participativa en favor del turisme valencià.  
2. A la formació, investigació i innovació en turisme  
S'atorgarà a qui, durant 2023, desenvolupe projectes d'investigació i/o de base innovadora aplicats a l'activitat turística, ja siga en l'àmbit de la creació o gestió d'empreses, la configuració de nous productes turístics, el reposicionament de destins o la seua especialització o qualssevol altres actuacions d'índole similar que comporten un increment de la competitivitat del sector turístic valencià.  
  
3. A la promoció i comunicació turística  
S'atorgarà a qui, durant 2023, duga a terme accions de promoció i comunicació turístiques noves i singulars. Així mateix, tindran cabuda en aquesta modalitat les iniciatives desenvolupades pels destins i empreses turístiques que suposen una millora clara del posicionament en els mercats mitjançant activitats de promoció i comunicació de la Comunitat Valenciana.  
4. Al turisme sostenible  
S'atorgarà a qui, durant 2023, contribuïsca a fer del turisme un catalitzador de canvi positiu en algun dels àmbits següents:  
a. Economia circular i creixement econòmic sostenible.  
b. Generació d'ocupació de qualitat.  
c. Ús eficient dels recursos i protecció del medi ambient.  
d. Foment dels valors culturals i la diversitat del patrimoni.  
5. Al turisme inclusiu  
S'atorgarà a qui, durant 2023, contribuïsca significativament a la millora de l'accessibilitat en algun o alguns dels components de la cadena de valor del sector turístic. Igualment, es valorarà el desenvolupament d'iniciatives vinculades al Codi ètic del turisme valencià mitjançant la implantació d'accions de responsabilitat social corporativa o territorial.  
  
Article 3. Presentació de candidatures  
La presentació de candidatures es realitzarà a través de les persones que conformen el jurat dels Premis Turisme 2023. D'igual forma, l'entitat Turisme Comunitat Valenciana podrà presentar candidatura a favor de qui estime pertinent, sempre que en aquesta concórreguen les condicions necessàries per a la seua possible participació. Aquestes candidatures seran presentades als membres del jurat a través de la persona que n'exercisca la Presidència.  
Podran ser objecte de proposta de concessió de premis aquelles persones, físiques o jurídiques, entitats i institucions, públiques o privades, nacionals o estrangeres, que hagen destacat en alguna de les modalitats detallades en l'article 2 de la present resolució per la seua aportació rellevant al desenvolupament turístic de la Comunitat Valenciana.  
  
La candidatura haurà d'anar acompanyada de la documentació acreditativa dels mèrits que es consideren que motiven l'atorgament del premi en la modalitat a la qual es presenta. Si una candidatura no especificara la modalitat a la qual concorre, el jurat podrà optar per incloure-la en la que estime més oportuna sobre la base dels mèrits aportats, o bé per excloure-la en cas de no reunir els requisits necessaris per a integrar-se en cap de les modalitats de premis.  
  
Article 4. Jurat dels Premis Turisme Comunitat Valenciana 2023  
Aquest jurat estarà compost per:   
a) Un president o presidenta  
La presidència del jurat la ostentarà la persona titular de la Direcció de Turisme Comunitat Valenciana, i la suplència l'exercirà la persona que ocupe la Subdirecció General de Turisme en el cas d'absència de la persona titular.  
b) Dotze vocals  
Les persones que ostenten les vocalies del jurat ho són per la seua condició de representants dels diferents agents turístics amb representació en el Consell Valencià de Turisme.  
Sobre la base d'això, ho són:   
- Un representant del departament de promoció turística de cadascuna de les diputacions d'Alacant, Castelló i València  
- Un representant de cadascuna de les cambres de comerç següents: Alacant, Castelló i València.  
- Un representant de cadascuna de les centrals sindicals següents: UGT i CCOO  
- Un representant de cadascuna de les associacions de consumidors següents: AVACU i la Unió de Consumidors de la Comunitat Valenciana.  
- Un representant de la Federació Valenciana de Municipis i Províncies.  
- Un representant, expert en turisme, de la Universitat d'Alacant.  
  
c) Un secretari o secretària  
La Secretaria del jurat estarà ocupada per la persona titular de l'Àrea de Competitivitat Turística de Turisme Comunitat Valenciana, i exercirà com a suplent la persona titular del Servei de Planificació i Estratègia Turística de l'Àrea esmentada.  
En les seues actuacions, el jurat es regirà pel que es disposa en la secció 3a del capítol II del títol preliminar de la Llei 40/2015, d'1 d'octubre, de règim jurídic del sector públic, i serà necessari per a la seua vàlida constitució, a l'efecte de la celebració de sessions, deliberacions i presa d'acords, l'assistència, presencial o a distància, del president/a, del secretari/ària i d'almenys la meitat dels vocals.  
  
Article 5. Valoració de candidatures als Premis Turisme Comunitat Valenciana 2023  
Per a la valoració de candidatures el jurat atendrà els criteris següents:  
1r. L'aportació efectiva de la candidatura al desenvolupament del turisme a la Comunitat Valenciana segons la modalitat de premi a la qual s'opte.  
2n. El grau de sintonia existent entre la candidatura i les directrius del Codi ètic del turisme valencià, així com l'alineació d'aquesta amb els objectius de desenvolupament sostenible (ODS) de Nacions Unides.  
  
3r. La singularitat de la proposta presentada.  
4t. La contribució de la iniciativa a la diferenciació de l'activitat turística.  
5é. I la repercussió d'aquesta en termes de presència en mitjans de comunicació en línia i fora de línia, així com la seua contribució a la positiva imatge turística de la Comunitat Valenciana.   
Els criteris de valoració esmentats es tindran en compte pels membres del jurat, aplicant un sistema de puntuació d'escala Likert del 0 al 6 , sense decimals, sent-ne:   
0 = res, 1 = molt poc, 2 = poc, 3 = suficient,   
4 = bastant, 5 = molt, 6 = òptim,  
Totes les candidatures tindran una puntuació dins de l'escala 0 - 30 punts.  
Si es dona el cas d'una modalitat de premis amb una única candidatura, el jurat debatrà la idoneïtat per a rebre el premi.  
  
Article 6. Mencions especials  
Amb caràcter extraordinari i, a proposta del president o presidenta del jurat, podran atorgar-se mencions especials a aquelles candidatures presentades a aquesta convocatòria i que segons el parer del jurat s'han de distingir per la seua important contribució al turisme valencià, ja siga aquesta contribució de caràcter general o per les seues aportacions específiques en un àmbit concret de gestió turística.  
  
Article 7. Concessió de premis i publicació  
Els membres del jurat remetran les valoracions a la Secretaria amb caràcter previ a la reunió d'anàlisi de les candidatures presentades, i proposaran, a través del seu president/a, la concessió de premis per part de la Presidència de Turisme Comunitat Valenciana. D'aquesta reunió s'emetrà la corresponent acta.  
El jurat només podrà proposar la concessió d'un premi per modalitat a la candidatura que major puntuació haguera obtingut, o a més d'un en el cas d'empat en la puntuació; en aquest últim supòsit el premi es concedirà ex aequo.   
Els Premis Turisme Comunitat Valenciana 2023 i, si és el cas, les mencions especials que així corresponga, es concediran mitjançant resolució del president/a de Turisme Comunitat Valenciana, resolució que es publicarà en el Diari Oficial de la Generalitat Valenciana a l'efecte de notificació als guanyadors i de publicitat en la concessió de premis.   
  
Article 8. Naturalesa dels premis i ús de la imatge vinculada a aquests  
  
Els premis, que seran objecte de lliurament públic en el marc dels actes organitzats per la Generalitat amb motiu del Dia Mundial del Turisme 2023, tenen caràcter exclusivament honorífic, per la qual cosa no comportaran cap prestació econòmica.  
L'obtenció del premi habilita al premiat a usar la imatge d'aquest mitjançant publicitat de tal condició en capçaleres, anuncis i memòries i qualsevol altre suport de comunicació en línia o fora de línia, i especificarà la modalitat de premi obtingut, així com l'any de la concessió.   
  
Als efectes del paràgraf anterior, Turisme Comunitat Valenciana facilitarà als premiats que el sol·liciten, en format jpg, la imatge dels Premis Turisme 2023, imatge que podran utilitzar i en la qual s'indicarà l'any de concessió i la modalitat de premi obtingut.  
Turisme Comunitat Valenciana mantindrà un registre degudament actualitzat en el qual s'anotaran totes les concessions dels Premis Turisme Comunitat Valenciana que es duguen a terme.  
Els qui obtinguen el Premi Turisme Comunitat Valenciana no podran obtindre de nou un altre en la mateixa modalitat en la qual van ser distingits fins transcorreguts almenys cinc anys.  
  
Contra aquesta resolució, que posa fi a la via administrativa, podrà interposar-se recurs contenciós administratiu davant els jutjats contenciosos administratius de València, dins del termini de dos mesos comptador des de l'endemà de la publicació i, potestativament, podrà interposar-se recurs de reposició davant la Presidència de Turisme Comunitat Valenciana, en el termini d'un mes, comptador des de l'endemà de la publicació, tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques i en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, així com qualsevol altre recurs que s'estime procedent.  
  
  
València, 17 de febrer de 2023.- El president de Turisme Comunitat Valenciana: Francesc Colomer Sánchez.